钦定古今图书集成/明伦汇编/氏族典/第165卷 > 《廖用贤尚友录》 > 安德裕
## 钦定古今图书集成/明伦汇编/氏族典/第165卷 > 《廖用贤尚友录》 > 安德裕

按《宋史安德裕传》，“德裕字益之，一字师皋，河南人。父
重荣，晋成德军节度。德裕生于真定。未期，重荣举兵
败，乳母抱逃水窦中，将出，为守兵所得，执以见军校
秦习。习与重荣有旧，匿之，因姓秦氏。习世兵家，以弓
矢狗马为事。德裕孩提即喜笔砚，遇文字辄为诵读
声，诸子不之齿，习独异之。既成童，俾就学，遂博贯文史，精于《礼》《传》，嗜《西汉书》。习卒，德裕行三年服，然后还
本姓。习家尽以橐装与之，凡白金万馀两。德裕却之
曰：“斯秦氏之蓄，于我何有？丈夫当自树功名，以取富
贵，岂屑于他人所有耶？”闻者高之。开宝二年，擢进士
甲科，归州军事推官，历大理寺丞、著作郎。太平兴国
中，累迁秘书丞、知广济军，改太常博士。八年，通判秦
州，就知州事。雍熙初，迁主客员外郎、通判广州，未行，
宰相李昉言其有史才，即以本官直史馆。端拱初，改
金部员外郎。淳化初，知开封县。会备三馆职，改直昭
文馆。三年春，廷试贡士，德裕与史馆修撰梁周翰并
为考官，赐金紫。俄迁司勋员外郎。至道三年，转金部
郎中，出知睦州，还判太府寺。咸平五年，卒，年六十三。